Opdrag kom glo uit tronk om advokaat te laat vermoorAdv. Pete Mihalik is op 30 Oktober 2018 voor sy kinders se skool doodgeskiet. Foto: ANA ŉ Derde verdagte het Donderdag in die Kaapstad-landdroshof verskyn in verband met die moord op die strafregadvokaat Pete Mihalik. Vuyile Maliti (35) het saam met sy medebeskuldigdes, Sizwe Biyela (26) en Nkosinathi Khumalo (31), verskyn op aanklag van moord, poging tot moord en die onwettige besit van besit van ŉ vuurwapen en ammunisie. Eric Ntabazalila, woordvoerder van die Nasionale Vervolgingsgesag (NVG), het gesê Maliti, wat homself Woensdag aan die polisie oorgegee het, is van Kuilsrivier terwyl die ander twee beskuldigdes van KwaZulu-Natal is. In die klagstaat word aangevoer dat Maliti vir homself werk. Volgens mediaberigte is hy ŉ taxibaas en het hy na bewering twee sluipmoordenaars gereël om Mihalik te vermoor. Daar is sedert die moord wyd bespiegel oor die motief vir die moord, veral aangesien Mihalik gereeld berugte karakters uit die Kaapse misdaadonderwêreld verteenwoordig het. ŉ Mediahuis het selfs berig dat R1 miljoen na bewering betaal is vir Mihalik se huurmoord en dat dit vanuit ŉ tronksel gereël is. Landdros Greg Jacobs het die staatsaanklaer Helene Booysen se versoek dat die drie beskuldigdes in verskillende gevangenisse aangehou word vir hul eie veiligheid “gegrond op inligting van die ondersoekbeampte”, toegestaan. Biyela sal in die Malmesbury-gevangenis aangehou word, Khumalo in die Allendale-gevangenis en Maliti in die Drakenstein-gevangenis. Maliti is verteenwoordig deur Jannie Kruger, ŉ prokureur van Johannesburg, terwyl Biyela van regshulp voorsien is. Khumalo, wat aan die hof gesê het hy kon nog nie daarin slaag om ŉ regsverteenwoordiger te bekom nie, is nog ŉ week tyd gegee om ŉ regsverteenwoordiger aan te stel. Die saak is tot 15 November uitgestel. Die motor waarin Mihalik doodgeskiet is. Foto: Armand Hough/ANA Die eerste twee verdagtes is Dinsdag in hegtenis geneem kort nadat Mihalik (50) buite sy 8-jarige seun en 16-jarige dogter se private skool, Reddam House, in Cavalcadeweg, Groenpunt, doodgeskiet is. Mihalik se seun het ŉ skietwond in sy kaak opgedoen. Die advokaat se tienerdogter is ongedeerd. Die skieter het deur die venster aan die bestuurderskant van Mihalik se Mercedes-Benz geskiet. Die staat beweer die moord is met voorbedagte rade gepleeg. Luidens die klagstaat voer die staat aan die beskuldigdes het Mihalik met opset vermoor deur hom in die kop te skiet en dat die misdaad uitgevoer is “deur ŉ persoon, groep of persone of sindikaat wat opgetree het in die uitvoering of bevordering van ŉ gemeenskaplike doel of sameswering”. Die staat beweer die beskuldigdes het ook met opset probeer om Mihalik se seun te vermoor deur hom in die gesig te skiet. Mihalik se vrou het aan depressie gely en drie jaar terug haar eie lewe geneem. Volgens berigte het sy ma en suster ook hul eie lewe geneem. Mihalik was volgens berigte ten tyde van sy dood in ŉ verhouding met Tasmin Tobitt, eksvrou van die oud-Springbokrugbyspeler Percy Montgomery. Lees alle vorige berigte oor Pete Mihalik op Maroela Media.